b"\n_START_ARTICLE_\nCentre de Recerca i Difusi\xc3\xb3 de la Imatge\n_START_SECTION_\nPrecedents\n_START_PARAGRAPH_\nDes del segle XII l'Ajuntament de Girona ha anat recollint tota mena de documents relacionats amb el municipi. La gran quantitat de documentaci\xc3\xb3 audiovisual recollida motiv\xc3\xa0 la creaci\xc3\xb3, el 14 de gener de 1982, de l'Arxiu d'Imatges de l'Ajuntament de Girona (AIAG). L'AIAG a la vegada que depenia de l'Arxiu Municipal i del Museu d'Hist\xc3\xb2ria de la Ciutat, permetia gestionar, conservar i difondre m\xc3\xa9s espec\xc3\xadficament la documentaci\xc3\xb3 fotogr\xc3\xa0fica i cinematogr\xc3\xa0fica relativa a Girona._NEWLINE_A partir de 1990 s'intensific\xc3\xa0 la pol\xc3\xadtica de difusi\xc3\xb3 del patrimoni audiovisual per part de l'Ajuntament a trav\xc3\xa9s d'activitats, jornades, publicacions de manuals i articles. alhora que augmenta considerablement el fons. Per aquest motiu el 9 de setembre de 1997 es crea el Centre de Recerca i Difusi\xc3\xb3 de la Imatge que compta amb una pol\xc3\xadtica de conservaci\xc3\xb3 i amb la infraestructura necess\xc3\xa0ria per garantir el manteniment del patrimoni audiovisual._NEWLINE_El Centre ha anat creixent quant a fons, investigacions i col\xc2\xb7laboracions amb altres entitats (com per exemple la Televisi\xc3\xb3 de Girona per a la coproducci\xc3\xb3 de programes). En reconeixement a la qualitat i la innovaci\xc3\xb3 del centre en la gesti\xc3\xb3 de col\xc2\xb7leccions fotogr\xc3\xa0fiques, l'any 2009 l'Associaci\xc3\xb3 Espanyola de Documentaci\xc3\xb3 i Informaci\xc3\xb3 (SEDIC) atorga, en la seva IV Edici\xc3\xb3, el Premi Nacional al Centre de Recerca i Difusi\xc3\xb3 de la Imatge.\n_START_SECTION_\nEdifici\n_START_PARAGRAPH_\nLa seu del Centre \xc3\xa9s al nucli antic de la ciutat de Girona, en la primera planta de l'antic convent dels frares Caputxins (segle XVIII). Actualment l'edifici es coneix com a Institut Vell, ja que amb la desamortitzaci\xc3\xb3 de 1835, es va rehabilitar amb l'objectiu de convertir-se en un centre d'ensenyament secundari. L'edifici tamb\xc3\xa9 allotja el Museu d'Hist\xc3\xb2ria, l'Arxiu Hist\xc3\xb2ric Municipal i l'Escola Municipal d'Art._NEWLINE_Per tal de garantir les millors condicions per la conservaci\xc3\xb3 del material, el fet que l'edifici estigui situat en un nucli antic i el que aix\xc3\xb2 comporta (carrers estrets, humits, temperatures extremes, i finestres baixes amb poca entrada de llum) ha jugat a favor quant a il\xc2\xb7luminaci\xc3\xb3 per\xc3\xb2 ha obligat a fer tot un seguit de reformes per controlar la temperatura adient als materials audiovisuals.\n_START_SECTION_\nFons\n_START_PARAGRAPH_\nLes dades publicades l'any 2009 indiquen que el centre posseeix 3.837.566 documents en imatges, un fons que va creixent cont\xc3\xadnuament. La proced\xc3\xa8ncia d'aquestes imatges \xc3\xa9s, per una banda, de l'Ajuntament de Girona i per l'altre, fruit de la pol\xc3\xadtica activa de captaci\xc3\xb3 d'arxius, col\xc2\xb7leccions privades, donacions (destaca d'aquests \xc3\xbaltims el fons Antoni Var\xc3\xa9s Martinell i el fons de la galeria Fotografia Unal). La cronologia que abasten els documents va des de 1864 fins a l'actualitat. Tot i que el seu \xc3\xa0mbit geogr\xc3\xa0fic \xc3\xa9s la ciutat de Girona i les seves comarques, la tem\xc3\xa0tica \xc3\xa9s molt variada._NEWLINE_Gran part dels fons que custodia s\xc3\xb3n fruit dels convenis de col\xc2\xb7laboraci\xc3\xb3 amb els mitjans de comunicaci\xc3\xb3 de refer\xc3\xa8ncia a la ciutat de Girona. En aquest sentit el CRDI compta entre els seus fons amb l'arxiu audiovisual de la Televisi\xc3\xb3 de Girona o l'arxiu sonor de R\xc3\xa0dio Girona._NEWLINE_S'ha establert una tipologia segons les funcions realitzades pels seus productors. Dins el fons fotogr\xc3\xa0fic trobem; fotografia art\xc3\xadstica, comercial, d'afeccionat, d'enc\xc3\xa0rrec, de premsa i institucional. Per altra banda el Centre tamb\xc3\xa9 cont\xc3\xa9 cinematografia de premsa, institucional, de ficci\xc3\xb3 i documental. Sense oblidar les col\xc2\xb7leccions particulars."